ข้อบังคับสำนักบริหารงานวิทยาลัยชุมชนข้อบังคับสำนักบริหารงานวิทยาลัยชุมชนว่าด้วยเข็มวิทยฐานะตรา เครื่องหมายหรือสัญลักษณ์ และเครื่องแบบ เครื่องหมายเครื่องแต่งกายเครื่องแบบผู้สำเร็จการศึกษาสำหรับนักศึกษาของวิทยาลัยชุมชนพ.ศ.๒๕๔๙ เพื่อให้วิทยาลัยชุมชนแต่ละแห่งมีระบบการจัดการศึกษาที่มีลักษณะเดียวกันคณะกรรมการวิทยาลัยชุมชนเห็นสมควรกำหนดข้อบังคับสำนักบริหารงานวิทยาลัยชุมชนว่าด้วยเข็มวิทยฐานะตราเครื่องหมาย หรือสัญลักษณ์ และเครื่องแบบ เครื่องหมาย เครื่องแต่งกายเครื่องแบบผู้สำเร็จการศึกษาสำหรับนักศึกษาวิทยาลัยชุมชนอาศัยอำนาจตามความในข้อ ๘ (๔) ข้อ ๒๒ และข้อ๒๓แห่งกฎกระทรวงว่าด้วยการจัดการศึกษาระดับอุดมศึกษาต่ำกว่าปริญญารูปแบบวิทยาลัยชุมชนพ.ศ. ๒๕๔๖ คณะกรรมการวิทยาลัยชุมชนจึงกำหนดข้อบังคับไว้ดังต่อไปนี้ข้อ ๑ข้อบังคับนี้เรียกว่า ข้อบังคับสำนักบริหารงานวิทยาลัยชุมชนว่าด้วยเข็มวิทยฐานะตราเครื่องหมายหรือสัญลักษณ์ และเครื่องแบบ เครื่องหมาย เครื่องแต่งกายเครื่องแบบผู้สำเร็จ การศึกษาสำหรับนักศึกษาของวิทยาลัยชุมชน พ.ศ. ๒๕๔๙ข้อ ๒[๑]ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในข้อบังคับนี้วิทยาลัยชุมชน หมายความว่าวิทยาลัยชุมชนแต่ละแห่งหมวดที่๑เข็มวิทยฐานะ ข้อ ๔เข็มวิทยฐานะของวิทยาลัยชุมชน มีลักษณะเป็นโลหะสีเงินรูปวงรี ทรงนูน ๒ x ๒.๕ เซนติเมตรภายในจารึกชื่อของวิทยาลัยชุมชนที่ขอบด้านล่างเหนือชื่อของวิทยาลัยชุมชนจะมีตราสัญลักษณ์ของวิทยาลัยชุมชนเป็นโลหะลงยาติดอยู่ด้านหลังจารึกอักษรชื่อ อนุปริญญาข้อ ๕ผู้มีสิทธิประดับเข็มวิทยฐานะต้องได้รับอนุปริญญาหรือเทียบเท่าจากวิทยาลัยชุมชนผู้ที่ประดับเข็มวิทยฐานะจะต้องประพฤติตนสุภาพเรียบร้อยข้อ ๖การประดับเข็มวิทยฐานะ ให้ประดับที่อกเสื้อด้านขวาเมื่อแต่งเครื่องแบบหรือที่ปกเสื้อสากลด้านซ้ายข้อ ๗ให้วิทยาลัยชุมชนจัดทำและจำหน่ายเข็มวิทยฐานะให้ผู้มีสิทธิประดับต้องเสียค่าใช้จ่ายตามระเบียบที่วิทยาลัยชุมชนกำหนดหมวดที่๒ตราเครื่องหมายหรือสัญลักษณ์ ข้อ ๘ตรา เครื่องหมาย หรือตราสัญลักษณ์ของวิทยาลัยชุมชนมีสัญลักษณ์เป็นรูปทรงทางสถาปัตยกรรมไทยและลวดลายไทยประสานกันซึ่งแสดงถึงเอกลักษณ์ของชุมชนไทย ลักษณะของปลายแหลมด้านบนสื่อถึงการมุ่งสู่จุดหมายสูงสุดในการดำเนินงานวงกลมสีทองอยู่ภายในสื่อถึงเป้าหมายในการดำเนินงาน ความสำเร็จ ความเจริญรุ่งเรืองมองภายในจะเห็นเป็นลักษณะของคนกับหนังสือที่เปิดออกซึ่งสื่อถึงการเปิดโอกาสทางการศึกษาและการถ่ายทอดภูมิปัญญาจากบุคลากรของชุมชนเพื่อความเจริญรุ่งเรืองของชุมชน และมีแถบสีธงชาติอยู่มุมด้านล่างของหนังสือซึ่งสื่อถึงความเจริญรุ่งเรืองของชาติที่มีผลมาจากการที่บุคลากรของชาติมีคุณภาพและมีเส้นโค้งรองรับด้านล่าง ซึ่งสื่อถึงการศึกษาตลอดชีวิตการสร้างบุคลากรที่มีคุณภาพให้แก่ชุมชน ทั้งนี้ตามแบบที่กำหนดท้ายข้อบังคับนี้หมวดที่๓เครื่องแบบเครื่องหมาย เครื่องแต่งกายนักศึกษา ข้อ ๙เครื่องแบบในงานพิธีหรือในการเรียน(๑)นักศึกษาหญิง(ก)เสื้อเชิ้ตแขนสั้นสีขาวเนื้อเรียบ ไม่บาง ไม่มีลวดลายติดกระดุมเครื่องหมายของวิทยาลัยชุมชน ทับชายเสื้อไว้ในกระโปรงประดับเครื่องหมายของวิทยาลัยชุมชนที่อกเสื้อด้านขวาในงานพิธีติดกระดุมคอให้เรียบร้อย(ข)กระโปรงแบบและทรงสุภาพ สีน้ำเงิน กรมท่า หรือดำ ยาวคลุมใต้เข่า เข็มขัดหนังสีดำหัวเข็มขัดเป็นโลหะสีเงิน มีเครื่องหมายของวิทยาลัยชุมชนติดอยู่(ค)รองเท้าหุ้มส้นทรงสุภาพ สีดำ(ง)ทรงผมแบบสุภาพ(๒)นักศึกษาชาย(ก)เสื้อเชิ้ตแขนสั้นหรือแขนยาวสีขาว ทับชายเสื้อไว้ในกางเกง(ข)กางเกงขายาวสีน้ำเงิน กรมท่า หรือดำ แบบและทรงสุภาพ(ค)เข็มขัดหนังสีดำ หัวเข็มขัดเป็นโลหะสีเงิน มีเครื่องหมายของวิทยาลัยชุมชนติดอยู่(ง)รองเท้าหุ้มส้นสีดำ ทรงสุภาพ ถุงเท้าสีดำหรือสีสุภาพ(จ)ทรงผมแบบสุภาพข้อ ๑๐ในการเรียน ให้นักศึกษาใช้เครื่องแบบตามข้อ ๙ หรือชุดสุภาพในการปฏิบัติการหรือในการทำงานในหน่วยงานต่างๆ ตามความเหมาะสมหมวดที่๔เครื่องแบบผู้สำเร็จการศึกษาหลักสูตรอนุปริญญาหรือเทียบเท่า ข้อ ๑๑เครื่องแบบผู้สำเร็จการศึกษาหลักสูตรอนุปริญญาหรือเทียบเท่าเป็นเสื้อคลุมโปร่งสีขาวผ่าอกตลอด มีสำรดผ่าตลอดซ้ายและขวา ชายเสื้อ และรอบขอบที่ปลายแขนพื้นสำรดทำด้วยสักหลาดสีฟ้าเข้ม กว้าง ๑๐ เซนติเมตร เว้นระยะขอบนอก ๐.๕ เซนติเมตรมีแถบทองทาบกว้าง ๑.๕ เซนติเมตร เว้นระยะ ๑ เซนติเมตร มีแถบสักหลาดสีแดงเข้มกว้าง๒ เซนติเมตร อยู่กึ่งกลางสำรดหน้าอก มีเข็มวิทยฐานะทำด้วยโลหะติดบนสำรดข้างซ้ายของหน้าอกข้อ ๑๒ให้ประธานกรรมการวิทยาลัยชุมชนรักษาการให้เป็นไปตามข้อบังคับนี้ประกาศณ วันที่ ๒๒ ธันวาคม พ.ศ. ๒๕๔๙สิริกรมณีรินทร์ประธานกรรมการวิทยาลัยชุมชน[เอกสารแนบท้าย]๑.แบบเข็มวิทยฐานะ ตรา เครื่องหมายหรือสัญลักษณ์ และเครื่องแบบ เครื่องหมายเครื่องแต่งกาย เครื่องแบบผู้สำเร็จการศึกษาสำหรับนักศึกษาวิทยาลัยชุมชน(ดูข้อมูลจากภาพกฎหมาย)โสรศ/ผู้จัดทำ๒๒มกราคม ๒๕๕๐[๑] ราชกิจจานุเบกษา เล่ม๑๒๔/ตอนพิเศษ ๔ ง/หน้า ๑๔/๑๒ มกราคม ๒๕๕๐